**P R E D B E Ž N Á I N F O R M Á C I A**

**(podľa § 9 zákona č. 400/2015 Z. z. o tvorbe právnych predpisov**

**a o Zbierke zákonov Slovenskej republiky a o zmene a doplnení niektorých zákonov)**

**1. Pripravovaný právny predpis:**

Návrh zákona o evidencii tržieb, ktorým sa nahradí zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov
a o zmenách v sústave územných finančných orgánov v znení neskorších predpisov v znení neskorších predpisov.

**2. Základné ciele návrhu:**

Návrh zákona sa vypracováva s cieľom dosahovať medzinárodne porovnateľné výsledky v boji proti daňovým únikom.

Rekodifikáciou zákona o používaní registračných pokladníc sa dosiahne sprehľadnenie zákona po skončení používania elektronických registračných pokladníc a následnom zavedení on-line registračných pokladníc s ohľadom na  nové trendy v evidencii tržieb, ako aj spresnenie a úprava ustanovení s prihliadnutím na poznatky
z praxe.

V rámci liberalizácie trhu sa navrhuje zaviesť nový typ pokladnice, tzv. softvérová on-line registračná pokladnica, pričom podnikateľ sa môže rozhodnúť, či bude používať tento typ pokladnice alebo bude používať on‑line registračnú pokladnicu, resp. virtuálnu registračnú pokladnicu.

Na základe Akčného plánu boja proti daňovým únikom, ktorý bol predstavený dňa 26.11.2024 je potrebné implementovať konkrétne opatrenia, a to:

* zavedenie povinnosti pre všetkých podnikateľov prijímať platby elektronicky/bezhotovostne prostredníctvom zrýchlenej QR platby cez bankovú aplikáciu alebo prostredníctvom platobného terminálu, pričom spôsob tohto prijímania si určí podnikateľ sám podľa charakteru predajného miesta,
* sprístupnenie dát z eKasy pre tretie strany čo podporí vznik technických riešení využívajúcich tieto dáta ako napr. účtovné softvéry, softvéry stavebných sporiteľní, prehľady výdavkov domácností, čím sa zároveň rozšíri skupina „overovateľov“ pokladničných dokladov, pretože kupujúci budú motivovaní pýtať si pokladničné doklady, okrem overovateľov sa údaje poskytnú aj orgánom verejnej správy (napr. Sociálna poisťovňa, zdravotné poisťovne, úrady práce sociálnych vecí a rodiny, okresné úrady a orgány samosprávy),
* prepracovanie systému sankcií tak, aby boli prísnejšie trestané zásadné porušenia vo vzťahu k evidencii tržieb (napr. nezaevidovanie tržby, zmena údajov ) a menej prísne trestané povinnosti administratívnej povahy (napr. zaevidovanie tržby, ale nevydanie pokladničného dokladu),
* zefektívniť a zjednodušiť proces ukladania sankcií, napr. zavedenie blokového konania v prípade,
ak predávajúci je zároveň majiteľ prevádzky, zváženie zavedenia sankčných postupov proti subjektom, ktoré poskytujú technické riešenia s cieľom obchádzať povinnosť evidencie tržieb.

**3. Zhodnotenie súčasného stavu:**

V súčasnosti zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov obsahuje okrem ustanovení týkajúcich sa používania pokladnice e-kasa klient aj ustanovenia týkajúce sa používania elektronických registračných pokladníc, ktoré sú v súčasnej dobe obsolentné, nakoľko takéto pokladnice sa už nepoužívajú, a preto je predmetný zákon pre podnikateľov neprehľadný.

Nový zákon o používaní pokladnice e-kasa klient sa bude týkať výlučne evidencie tržieb v pokladnici e-kasa klient.

**4. Spôsob zapojenia verejnosti do prípravy právneho predpisu:**

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2.

Kontaktné údaje:

Ministerstvo financií Slovenskej republiky

Sekcia daňová a colná

Štefanovičova 5

817 82 Bratislava

email: barbora.jurkovicova@mfsr.sk

 lucia.blazekova.bohunicka@mfsr.sk

 dominika.davidova@mfsr.sk

**5. Predpokladaný termín začatia pripomienkového konania:**

február 2025